Шынагъуэншагъэм пыщIа Iуэхухэм щыхоплъэ
Террорым пэщIэтынымкIэ комиссэм и зэIущIэм хэтахэм КъБР-м и Iэтащхьэм яхуигъэуващ мыхьэнэшхуэ зиIэ Iуэхугъуэу плIы нэхъ егугъуу зэпкърахыну. Абыхэм ящыщ зыт терроризмэмрэ экстремизмэмрэ япэщIэтынымкIэ хъыбарегъащIэ IэнатIэхэм зэфIагъэкIхэр.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин къыхигъэщхьэхукIащ иджыпсту республикэм «2011 — 2015 гъэхэм Къэбэрдей-Балъкъэр Республикэм терроризмэмрэ экстремизмэмрэ я Iэужьхэр къыщымыгъэхъуныр» программэ хэхар зэрыщагъэзащIэр. Езы министерствэми зэхилъхьащ информацэм и зэфIэкI псори терроризмэмрэ экстремизмэмрэ япэщIэгъэувэным хуэунэтIа план щхьэхуэ. Апхуэдэу абы КъБР-м и Муслъымэнхэм я IуэхущIапIэм щIыгъуу иубзыхуащ курыт еджапIэхэм я класс нэхъыжьхэм щIэсхэм зэрадэлэжьэну щIыкIэр.
КъБР-м и Iэтащхьэм игу ирихьащ сабийхэм я гъэмахуэ зыгъэпсэхугъуэр щрагъэкIуэкI лагерхэм «Щэнхабзэхэм я зэпсэлъэныгъэ» программэр зэрыщагъэзащIэр. Ар жылагъуэ зэкъуэтыныгъэр, лъэпкъхэм я зэныбжьэгъугъэр гъэбыдэным, лъэпкъ, дин зэмылIэужьыгъуэхэм я зэпыщIэныгъэхэр гъэтэмэмыным хуэунэтIащ.
ЦIыхухэм транспортым шынагъуэншагъэ къащыхузэгъэпэщынымкIэ комплекс программэу УФ-м и Правительствэм и унафэкIэ къищтар гъэзэщIа зэрыхъум тепсэлъыхьащ КъБР-м транспортымкIэ, связымрэ гъуэгу хозяйствэмкIэ и министр ДыщэкI Аслъэн. Абы къигъэлъэгъуащ шынагъуэншагъэм пыщIа Iуэхухэр министерствэм сытым дежи япэ зэрыригъэщыр. Къапщтэмэ, Налшык дэт автовокзал №1-р шынагъуэншагъэ щызэтегъэувэным хуэгъэза зыхуэфащэ IэмэпсымэхэмкIэ къызэрагъэпэщащ. Абы и лъэныкъуэкIэ гъущI гъуэгу транспортым и Iуэхури хъарзынэщ.
АдэкIэ къэпсэлъахэм Къанокъуэ Арсен и пащхьэ иралъхьэжащ псэуныгъэм пыщIа IэнатIэхэм, мыхьэнэ хэха зиIэ IуэхущIапIэхэм, цIыху куэд щызэхуэс щIыпIэхэм террорым и шынагъуэ къатемыгъэхьэнымкIэ зэфIагъэкIахэр.
ЗэIущIэм и кIэухым КъБР-м и Iэтащхьэм къигъэуващ абы къыщаIэта Iуэхухэр гъэзэщIэным хуэгъэза лэжьыгъэр щIагъэхуэбжьэну. Апхуэдэу абы къигъэуващ Iуэхум и идеологие Iыхьэри нэрылъагъуу ирагъэфIэкIуэну.
Къэгъэлъэгъуапхъэщ Къэбэрдей-Балъкъэр Республикэм и Iэтащхьэм пщэрылъ зэращищIам тету, властым и органхэм, жылагъуэ, дин зэгухьэныгъэхэм гъэсэныгъэр егъэфIэкIуэным хуэгъэза лэжьыгъэшхуэ зэрырагъэкIуэкIыр. Къапщтэмэ, школхэм, колледжхэм, вузхэм адэ-анэхэр кърихьэлIэу дерс зэIухахэр, жылагъуэхэм – цIыхухэм я зэхуэсхэр къыщызэрагъэпэщ.
«А Iуэху псори зыхуэунэтIар ди щIалэгъуалэм я зэхэщIыкIыр къэIэтынымрэ гъэсэныгъэр егъэфIэкIуэнымрэщ. А мурадхэр къыдэхъулIэн папщIэ, лэжьыгъэхэр тэмэму убзыхун, дэтхэнэ жылагъуэми абы дэс дэтхэнэ зы цIыхуми я деж нэсын хуейщ», — жиIащ КъБР-м и Iэтащхьэм.
КъБР-м и Iэтащхьэмрэ
Правительствэмрэ
я пресс-IуэхущIапIэ.
